Die geniale Eugene Marais was nie net ‘n besondere skrywer nie. Ook in die wetenskap het hy bewondering afgedwing met sy waarnemingsvermoë en gedragstudies van diere. Moontlik versterk deur sy lewenstyl van afsondering en stories oor sy dwelmverslawing, het mense soms sy insigte met naywer bejeën, veral die skeptici wat teen Darwin se evolusieleer gekant was en by Genesis as wetenskap oor die ontstaan van die mens volstaan het.